CELEX: 62021TN0360
Language: el
Date: 2021-06-25 00:00:00
Title: Υπόθεση T-360/21: Προσφυγή της 25ης Ιουνίου 2021 — Portigon κατά SRB

9.8.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 320/53
            
         
      Προσφυγή της 25ης Ιουνίου 2021 — Portigon κατά SRB
      (Υπόθεση T-360/21)
      (2021/C 320/59)
      Γλώσσα διαδικασίας: η γερμανική
      
         Διάδικοι
      
      
         Προσφεύγουσα: Portigon AG (Ντίσελντορφ, Γερμανία) (εκπρόσωποι: D. Bliesener, V. Jungkind και F. Geber, δικηγόροι)
      
         Καθού: Ενιαίο Συμβούλιο Εξυγίανσης (SRB)
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την από 14 Απριλίου 2021 απόφαση του καθού σχετικά με τον υπολογισμό των εκ των προτέρων εισφορών προς το Ενιαίο Ταμείο Εξυγίανσης για το 2021 (SRB/ES/2021/22), κατά το μέτρο που η απόφαση αυτή αφορά την προσφεύγουσα·
               
            
                  —
               
               
                  να αναστείλει τη διαδικασία σύμφωνα με το άρθρο 69, στοιχεία γ' και δ', του Κανονισμού Διαδικασίας του Γενικού Δικαστηρίου, μέχρις ότου κριθούν τελεσιδίκως οι υποθέσεις T-413/18 (1), T-481/19 (2), T-339/20 (3), T-424/20 (4) και C-664/20 P (5) ή οι συναφείς δίκες περατωθούν κατ’ άλλον τρόπο·
               
            
                  —
               
               
                  να καταδικάσει το καθού στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει τους ακόλουθους λόγους.
      
                  1.
               
               
                  Πρώτος λόγος: παράβαση του κανονισμού (ΕΕ) 806/2014 του Ευρωπαϊκού Κοινοβουλίου και του Συμβουλίου (6), του εκτελεστικού κανονισμού (ΕΕ) 2015/81 του Συμβουλίου (7) και της ΣΛΕΕ καθόσον ζητείται από την προσφεύγουσα να εισφέρει στο Ταμείο
                  
                              —
                           
                           
                              Το καθού επέβαλε εσφαλμένως στην προσφεύγουσα υποχρέωση καταβολής εισφορών, δεδομένου ότι ο κανονισμός 806/2014 και η οδηγία 2014/59/ΕΕ του Ευρωπαϊκού Κοινοβουλίου και του Συμβουλίου (8) δεν προβλέπουν υποχρέωση καταβολής εισφορών για τα υπό εκκαθάριση ιδρύματα.
                           
                        
                              —
                           
                           
                              Ο νομοθέτης δεν μπορούσε να στηρίξει την υποχρέωση καταβολής εισφορών στο άρθρο 114 ΣΛΕΕ ελλείψει στοιχείου συνάφειας προς την εσωτερική αγορά. Η ισχύς εναρμονισμένων κανόνων περί εισφορών σε ολόκληρη την Ένωση ούτε καθιστά ευχερέστερη την άσκηση των θεμελιωδών ελευθεριών ούτε αίρει αισθητές στρεβλώσεις του ανταγωνισμού σε σχέση με ιδρύματα που αποσύρονται από την αγορά.
                           
                        
                              —
                           
                           
                              Το καθού επέβαλε εσφαλμένως στην προσφεύγουσα υποχρέωση καταβολής εισφορών, δεδομένου ότι, πρώτον, το ίδρυμα δεν είναι εκτεθειμένο σε κινδύνους, δεύτερον, αποκλείεται τυχόν εξυγίανση βάσει του κανονισμού (ΕΕ) 806/2014 και, τρίτον, το ίδρυμα δεν είναι σημαντικό για τη σταθερότητα του χρηματοοικονομικού συστήματος.
                           
                        
                              —
                           
                           
                              Ο κατ’ εξουσιοδότηση κανονισμός (ΕΕ) 2015/63 της Επιτροπής (9) αντιβαίνει στο άρθρο 114 ΣΛΕΕ καθώς και στο άρθρο 103, παράγραφος 7, της οδηγίας 2014/59/EΕ ως ουσιώδες στοιχείο της ρυθμίσεως του υπολογισμού των εισφορών (άρθρο 290, παράγραφος 1, δεύτερο εδάφιο, ΣΛΕΕ).
                           
                        
            
                  2.
               
               
                  Δεύτερο λόγος: παράβαση του άρθρου 41, παράγραφος 2, στοιχείο γ', και του άρθρου 47 του Χάρτη Θεμελιωδών Δικαιωμάτων της Ευρωπαϊκής Ένωσης (στο εξής: Χάρτης), δεδομένου ότι η διαδικασία υπολογισμού δεν παρέχει δυνατότητα πλήρους αιτιολόγησης του τρόπου υπολογισμού των εισφορών. Ο κατ’ εξουσιοδότηση κανονισμός (ΕΕ) 2015/63 είναι εν μέρει ανίσχυρος.
               
            
                  3.
               
               
                  Τρίτος λόγος: παράβαση των άρθρων 16 και 20 του Χάρτη, δεδομένου ότι, λόγω της ιδιαίτερης καταστάσεως της προσφεύγουσας, η προσβαλλόμενη απόφαση παραβιάζει τη γενική αρχή της ισότητας και το θεμελιώδες δικαίωμα της επιχειρηματικής ελευθερίας.
               
            
                  4.
               
               
                  Τέταρτος λόγος: παράβαση ουσιώδους τύπου και ενδεχομένως του άρθρου 5, παράγραφος 1, του κατ’ εξουσιοδότηση κανονισμού (ΕΕ) 2015/81, δεδομένου ότι δεν είναι βέβαιο αν η απόφαση του Ενιαίου Συμβουλίου Εξυγίανσης έχει κυρωθεί. Περαιτέρω, το καθού δεν διερεύνησε επαρκώς τα πραγματικά περιστατικά, δεν άκουσε την προσφεύγουσα πριν από την έκδοση της αποφάσεώς του και αιτιολόγησε ανεπαρκώς την εν λόγω απόφαση.
               
            
                  5.
               
               
                  Πέμπτος λόγος (επικουρικώς προβαλλόμενος): παράβαση του άρθρου 69, παράγραφος 1, του κανονισμού 806/2014 λόγω του υπερβολικά υψηλού επιπέδου-στόχου, δεδομένου ότι το καθού μπορούσε να ορίσει το επίπεδο-στόχο έως το ποσό των 55 000 000 000 ευρώ.
               
            
                  6.
               
               
                  Έκτος λόγος (επικουρικώς προβαλλόμενος): παράβαση του άρθρου 70, παράγραφος 2, του κανονισμού 806/2014, σε συνδυασμό με το άρθρο 103, παράγραφος 7, της οδηγίας 2014/59/ΕΕ, δεδομένου ότι το καθού, κατά τον υπολογισμό του ύψους των εισφορών, το καθού έπρεπε να είχε εξαιρέσει τις απαλλαγμένες κινδύνου υποχρεώσεις από τις κρίσιμες συναφώς υποχρεώσεις.
               
            
                  7.
               
               
                  Έβδομος λόγος (επικουρικώς προβαλλόμενος): παράβαση του άρθρου 70, παράγραφος 6, του κανονισμού 806/2014, σε συνδυασμό με το άρθρο 5, παράγραφοι 3 και 4, του κατ’ εξουσιοδότηση κανονισμού 2015/63, δεδομένου ότι εσφαλμένως το καθού υπολόγισε τις εισφορές της προσφεύγουσας με βάση την εκτίμηση της ακαθάριστης αξίας των συμβάσεων παραγώγων.
               
            
                  8.
               
               
                  Όγδοος λόγος (επικουρικώς προβαλλόμενος): παράβαση του άρθρου 70, παράγραφος 6, του κανονισμού 806/2014, σε συνδυασμό με το άρθρο 6, παράγραφος 8, στοιχείο α', του κατ’ εξουσιοδότηση κανονισμού 2015/63, δεδομένου ότι εσφαλμένως το καθού θεώρησε την προσφεύγουσα ως υπό αναδιοργάνωση ίδρυμα.
               
            
         (1)  ΕΕ 2018, C 294, σ. 41.
      
         (2)  ΕΕ 2019, C 305, σ. 60.
      
         (3)  ΕΕ 2020, C 240, σ. 34.
      
         (4)  ΕΕ 2020, C 279, σ. 70.
      
         (5)  ΕΕ 2021, C 44, σ. 35.
      
         (6)  Κανονισμός (ΕΕ) 806/2014 του Ευρωπαϊκού Κοινοβουλίου και του Συμβουλίου, της 15ης Ιουλίου 2014, περί θεσπίσεως ενιαίων κανόνων και διαδικασίας για την εξυγίανση πιστωτικών ιδρυμάτων και ορισμένων επιχειρήσεων επενδύσεων στο πλαίσιο ενός Ενιαίου Μηχανισμού Εξυγίανσης και ενός Ενιαίου Ταμείου Εξυγίανσης και τροποποιήσεως του κανονισμού (ΕΕ) αριθ. 1093/2010 (ΕΕ 2014, L 225, σ. 1).
      
         (7)  Εκτελεστικός κανονισμός (ΕΕ) 2015/81 του Συμβουλίου, της 19ης Δεκεμβρίου 2014, περί ενιαίων όρων εφαρμογής του κανονισμού (ΕΕ) αριθ. 806/2014 του Ευρωπαϊκού Κοινοβουλίου και του Συμβουλίου όσον αφορά τις εκ των προτέρων εισφορές στο Ενιαίο Ταμείο Εξυγίανσης (ΕΕ 2015, L 15, σ. 1).
      
         (8)  Οδηγία 2014/59/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τη θέσπιση πλαισίου για την ανάκαμψη και την εξυγίανση πιστωτικών ιδρυμάτων και επιχειρήσεων επενδύσεων και για την τροποποίηση της οδηγίας 82/891/ΕΟΚ του Συμβουλίου, και των οδηγιών 2001/24/ΕΚ, 2002/47/ΕΚ, 2004/25/ΕΚ, 2005/56/ΕΚ, 2007/36/ΕΚ, 2011/35/ΕΕ, 2012/30/ΕΕ και 2013/36/ΕΕ, καθώς και των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 1093/2010 και (ΕΕ) αριθ. 648/2012 (ΕΕ 2014, L 173, σ. 190).
      
         (9)  Κατ’ εξουσιοδότηση κανονισμός (ΕΕ) 2015/63 της Επιτροπής, της 21ης Οκτωβρίου 2014, για τη συμπλήρωση της οδηγίας 2014/59/ΕΕ του Ευρωπαϊκού Κοινοβουλίου και του Συμβουλίου όσον αφορά τις εκ των προτέρων συνεισφορές σε χρηματοδοτικές ρυθμίσεις εξυγίανσης (ΕΕ 2015, L 11, σ. 44).